Möldrehansu - selle talu puhul on asi pisut segasem. Nimelt elas Põhjasõja-eelsel ajal pea igas teises külas mõni Möldre-nimeline kooslus ja Kose toonane pastor pole mitte alati oma kannetes vaevunud täpsustama, kes on kes ja millisest külast pärit. Kirimäe külas elas Möldre Jaan ja tema poeg Jaak ning Möldre Päärn /Berend/, Söönurme külas elas Möldre Jüri ning pärast tema surma Möldre Mats, Karla külas Möldre Hans ja temale arvatavasti eelnenud peremees oli samuti Möldre Hans. Lisaks elas veel ka Uuemõisas esmalt Möldre Jüri, seejärel Möldre Hans, rääkimata tervest hulgast Möldre taludest teiste Kose kihelkonna mõisate all. Ent keskendugem Karla küla seltskonnale. Kindel näib olevat see, et hiljemalt 1695. aastaks on kõige vanem teadaolev Möldre Hans surnud - sel aastal abiellus tema tütar Ann ning abielukandes on Anni nimetatud õndsa Möldre Hansu tütreks Karla külast. Ühe lapse ristimiskandest, mis tehtud 1696. a., saab teada Möldre Hans I viimase naise nime - Mai. Mai on lapse vaderiks ja kirjas kui Möldre Hansu lesk. Samast meetrikaraamatust on võimalik kindlaks teha kolm Möldre Hans I last (nad kõik on oma abielukannetes seostatud õndsa Möldre Hansuga):  1) tütar Ann, abiellus 1695 Uustalu Klementi poja Hansuga Karla külast  2) tütar  Krõõt, abiellus 1699 Leva Hansuga Leva külast (raamatus on see abielu ära märgitud, peigmeheks on nimetatud Vabadiku Hansu Kanavere külast)  3) poeg Tõnu, hilisem Möldre Hansu Tõnu, peremees Söönurme külas, abiellus 1707 Aadami Pärtli tütre Mariga.